李廌
孔北海堂
卯金自中叶，已若子南周。
阿瞒制威福，九鼎若缀旒。
余子不复忌，多士例为仇。
崭然见芒角，已坐锢与钩。
谁知英雄彀，翻令作罝罘。
假手陷正平，谑玩戮杨修。
小慧尚必除，伟人那得留。
凛凛孔北海，胸次包九州。
倘令坐庙堂，大盗当寝谋。
专诛及斯人，遂负壑与舟。
当时同朝士，苟生盍包羞。
身死名亦灭，白骨委山丘。
先生虽千载，生气尚横秋。
当时眼中意，付与一醉休。
文人具文行，来作东诸侯。
尚友天下士，复于古人求。
作亭俯层城，持杯想风流。
壁间妙著述，腾光昏斗牛。
文存人亦亡，应从文举游。
我生真碌碌，与世甘沉浮。
思为坐上客，扬觯和南讴。
无成老岩谷，哀哉空白头。